Sophie Løhde (V), 2024-10-11:
Tak for det, formand, og tak til ordførerne for bemærkningerne her i forbindelse med førstebehandlingen.
Vi har i de seneste år set en stor udvikling af nye nikotinprodukter.
Og ikke nok med, at der hele tiden kommer
flere og flere nye produkter.
Mange af dem appellerer tydeligvis særlig til de yngre generationer.
Altså, man sidder jo ikke og opfinder nikotinprodukter med vandmelonsmag for at kunne appellere til voksne mennesker.
Hvis ikke man anerkender det, synes jeg simpelt hen, at man godt nok er en anelse naiv, når vi snakker markedsføring.
Vi kan se på tallene, at knap 36 pct. af danske unge mellem 15 og 29 år bruger en form for tobaks- eller nikotinprodukt.
Det er mere end hver tredje ung – mere end hver tredje!
Det må og skal vi lave om på.
Og derfor tager vi også i dag et vigtigt skridt i den rigtige retning, som vi tager blandt aftalepartierne.
den sidste del af udmøntningen af aftalen om en forebyggelsesplan mod tobak, nikotin og alkohol.
Det er en aftale, jeg er glad for og stolt af regeringen indgik sammen med SF, Danmarksdemokraterne, Det Konservative Folkeparti og Alternativet tilbage i november 2023, og tak til partierne for at være med til at tage ansvar.
Jeg er fuldstændig enig med den tidligere ordfører, der tog ordet i forhold til den radikale ordfører: Jeg begriber heller ikke, at fordi man ikke kan komme igennem med alt, hvad man måtte have af ønsker som politisk parti, så går man i hvert fald ikke med i de aftaler, hvor man rent faktisk også anerkender, at her tager man et vigtigt skridt i den rigtige retning.
Altså, det virker, som om man så hellere vil være imod og stå uden for, på trods af at man plejer at hævde, at forebyggelse er et vigtigt område.
Men det ved jeg ikke om er en del af en eller anden helt særlig radikal logik, som jeg ikke skal prale af nødvendigvis at kunne oversætte og forstå, men jeg forstår oprigtigt ikke, hvorfor man ikke er med.
Men jeg er glad for, at vi nu blandt aftalepartierne jo har en vigtig fælles ambition om, at børn og unges forbrug af tobak, nikotin og alkohol skal vi have nedbragt.
Jeg er glad for opbakningen til, at vi tager et stort og vigtigt ansvar for at beskytte vores børn og unge – et ansvar, som man som forældre naturligvis også først og fremmest har, men hvor vi også som samfund har et vigtigt ansvar i forhold til at beskytte vores børn og unge.
Og det gælder generelt, men det gælder i særdeleshed i forhold til tobak og nikotin, men også alkohol.
Danske unge er indehavere af en kedelig rekord, nemlig europarekord i druk, og drikker mere og drikker sig oftere fulde end andre europæiske unge.
Tilgængeligheden er stor – også for stor.
Det er simpelt hen for nemt at få fingrene i alkohol, cigaretter og andre nikotinholdige produkter for alt for mange børn og unge under 18 år.
Det er åbenlyst, at det har været meget, meget let at kunne købe det, uden at man er blevet spurgt til identifikation, på trods af at vi efterhånden i det her samfund igennem mange, mange år har haft en 18-årsgrænse for eksempelvis køb af tobak.
Og jeg tvivler altså på, at det er forældrene, som lige har været en tur nede i SuperBrugsen at købe smøger til deres børn og unge.
Jeg anerkender, at vi har med et omfattende lovforslag at gøre.
Ud af forebyggelsesaftalens 30 initiativer implementerer vi over halvdelen af dem med lovforslaget, vi behandler her i dag – 16 af dem, for at være helt præcis.
Jeg skal undlade at gennemgå det hele i detaljer, men jeg vil alligevel godt tillade mig at lave et par nedslag.
For det første stiller vi nu krav til indhold og udseende af flere tobaks- og nikotinprodukter for at gøre dem mindre attraktive.
Det gælder særlig i forhold til nikotinposerne, som går under betegnelsen tobakssurrogater.
Det gør vi, da det er Sundhedsstyrelsens vurdering, at netop smagsstoffer er en af hovedårsagerne til, at børn og unge prøver nikotinprodukterne, og det hører altså ingen steder hjemme, at nikotin bliver solgt med smage af slik eller frugt.
Det appellerer, må man sige, temmelig stærkt til børn og unge og særlig også med nogle af de her meget kreative indpakninger, hvor man nærmest kan få indtryk af, at det er en eller anden form for legetøj, man nu kan købe sig.
Og derfor er jeg glad for, at vi nu også strammer op på reglerne, så nikotinposer ligesom e-cigaretter ikke må smage af bubblegum, jordbær, cola og den slags.